《锦树行》
明代·许恕

忆昔家住蓉城东，周遭乌臼杂青枫。一春门巷绿阴雨，六月林青清昼风。

时当收藏未黄落，景因壮观还青红。织成谁似天孙巧，染出岂非青女工。

十年无家寄吴市，一日舣棹来穹窿。人家隐见流水绕，树林绚烂孤村通。

赤城丹霞映绝巘，西山落日回苍穹。杂花秋明步障外，归鸦暮落天机中。

高情作传忆郭偻，浮华戏人悲石崇。

题诗曾流御沟水，剪綵何烦西苑宫。人生渐老归未得，秋色虽好将成空。

何当唤起赵松雪，写我秋林倚瘦筇。

作者简介：许恕（公元？年至一三七四年）字如心，江阴人。生年不详，卒于明太祖洪武七年。至正中，荐授澄江书院山长，旋弃去。会天下已乱，乃遁迹卖药于海上，与山僧野人为侣。善自晦匿，罕相识者，故征召不之及。恕著有《北郭集》六卷，补遗一卷，（均《四库总目》）他的诗意沉郁，而音节高朗。